DECIZIE A COMISIEI
din 10 iunie 2008
de impunere a unor condiții speciale de reglementare a importurilor de ulei de floarea-soarelui originar sau expediat din Ucraina, ca urmare a riscului de contaminare cu ulei mineral
[notificată cu numărul C(2008) 2709]
(Text cu relevanță pentru SEE)
(2008/433/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 178/2002 al Parlamentului European și al Consiliului din 28 ianuarie 2002 de stabilire a principiilor și a cerințelor generale ale legislației alimentare, de instituire a Autorității Europene pentru Siguranța Alimentară și de stabilire a procedurilor în domeniul siguranței produselor alimentare (1), în special articolul 53 alineatul (2) al doilea paragraf,
întrucât:
(1)
Sistemul de alertă rapidă pentru alimente și hrana pentru animale (RASFF) a fost notificat la 23 aprilie 2008 în legătură cu descoperirea de ulei de floarea-soarelui originar din Ucraina contaminat cu niveluri ridicate de ulei mineral. Această contaminare cu ulei mineral a fost confirmată ulterior în mai multe transporturi de ulei nerafinat de floarea-soarelui originar din Ucraina, importat în Comunitate în ultimele luni. Uleiul de floarea-soarelui cu conținut ridicat de ulei mineral este impropriu pentru consumul uman și, prin urmare, este considerat periculos. Sursa contaminării nu este încă cunoscută.
(2)
Comisia Europeană a cerut cu insistență autorităților din Ucraina, în repetate rânduri, să furnizeze informații cu privire la sursa contaminării și cu privire la măsurile luate în vederea prevenirii unor contaminări viitoare. De asemenea, au fost solicitate garanții din partea autorităților din Ucraina cu privire la instituirea unor măsuri eficiente care să garanteze eșantionarea și analiza corespunzătoare în vederea detectării prezenței uleiului mineral în transporturile de ulei de floarea-soarelui care părăsesc Ucraina având ca destinație Comunitatea Europeană.
(3)
O anchetă care are ca scop descoperirea sursei de contaminare se află în desfășurare în Ucraina. De asemenea, autoritățile din Ucraina s-au angajat să instituie un sistem de control adecvat care să garanteze că niciun transport de ulei de floarea-soarelui care urmează să fie exportat către Uniunea Europeană nu este impropriu pentru consumul uman din cauza nivelului de ulei mineral pe care îl conține. Cu toate acestea, detaliile cu privire la acest sistem de control nu au fost încă prezentate Comisiei. Comisia ar trebui să evalueze sistemul de control și certificare pentru a verifica acuratețea și fiabilitatea acestuia și pentru a garanta că uleiul de floarea-soarelui exportat către Comunitate nu conține niveluri de ulei mineral care ar face ca uleiul de floarea-soarelui să fie impropriu pentru consumul uman. Trebuie să se asigure faptul că niciun export de floarea-soarelui către Comunitate nu va fi efectuat înainte de instituirea unui astfel de sistem de control și certificare, evaluat și acceptat de către Comisie. Evaluarea sistemului de control și certificare va fi efectuată pe baza informațiilor detaliate furnizate de autoritățile din Ucraina.
(4)
În urma unei cereri, înaintată de Comisia Europeană, de evaluare a riscurilor legate de contaminarea uleiului de floarea-soarelui cu ulei mineral, Autoritatea Europeană pentru Siguranța Alimentară (EFSA) a publicat o declarație referitoare la contaminarea uleiului de floarea-soarelui exportat din Ucraina cu ulei mineral. Declarația face referire la evaluările efectuate de Comitetul mixt FAO/OMS de experți pentru aditivi alimentari (CMEAA), care descrie diferite niveluri de toxicitate, în funcție de tipul de ulei mineral. EFSA a concluzionat că, în conformitate cu datele analitice disponibile în cazul uleiului de floarea-soarelui contaminat din Ucraina, uleiul mineral prezent era de viscozitate mare. Pe baza estimărilor referitoare la expunere, EFSA a concluzionat că expunerea la uleiul de floarea-soarelui contaminat cu ulei mineral de viscozitate mare nu este, în acest caz, un pericol pentru sănătatea publică, cu toate că uleiul contaminat nu este indicat pentru consumul uman. Având în vedere că sursa contaminării nu a fost încă identificată cu certitudine, există prezumția riscului legat de prezența unor niveluri inacceptabil de ridicate de ulei mineral în uleiul de floarea-soarelui.
(5)
Având în vedere nivelul riscului, chiar și după acceptarea de către Comisie a sistemului de control și certificare, statele membre ar trebui să controleze transporturile de ulei de floarea-soarelui pentru a verifica dacă nivelul de ulei mineral al acestor transporturi este în conformitate cu declarația din certificat. Acest sistem de control dublu este necesar și justificat pentru a oferi garanții suplimentare în sprijinul acurateței și fiabilității sistemului de control și certificare instituit de autoritățile din Ucraina. Costurile legate de efectuarea acestor controale sunt suportate de operatorii responsabili cu importul. Statele membre trebuie să informeze Comisia cu privire la orice rezultat nefavorabil prin Sistemul de alertă rapidă pentru alimente și hrana pentru animale. Rezultatele favorabile se raportează Comisiei o dată la trei luni. Această obligativitate de informare este necesară în vederea reexaminării măsurilor.
(6)
Articolul 53 din Regulamentul (CE) nr. 178/2002 prevede posibilitatea adoptării de măsuri comunitare de urgență adecvate pentru alimentele și hrana pentru animale importate dintr-o țară terță, cu scopul de a proteja sănătatea umană, sănătatea animală sau mediul, în cazul în care riscul nu poate fi combătut în mod satisfăcător prin măsurile luate individual de către statele membre.
(7)
În așteptarea evaluării și acceptării sistemului de control și certificare care urmează să fie instituit de autoritățile din Ucraina, ar trebui să nu se efectueze niciun import de ulei de floarea-soarelui originar sau expediat din Ucraina, ca urmare a riscului de contaminare cu ulei mineral.
(8)
Statele membre au fost informate despre contaminare și au luat măsurile adecvate pentru retragerea uleiului de floarea-soarelui contaminat și a alimentelor care conțin ulei de floarea-soarelui contaminat care au fost deja introduse pe piață, conform recomandărilor Comisiei Europene transmise prin RASFF.
(9)
Având în vedere situația de urgență, în așteptarea reuniunii Comitetului permanent pentru lanțul alimentar și sănătatea animală și după informarea autorităților din Ucraina, Comisia a adoptat la 23 mai 2008 Decizia 2008/388/CE de impunere a unor condiții speciale de reglementare a importurilor de ulei de floarea-soarelui originar sau expediat din Ucraina, ca urmare a riscului de contaminare cu ulei mineral (2), în conformitate cu procedura prevăzută la articolul 53 alineatul (2) primul paragraf din Regulamentul (CE) nr. 178/2002.
(10)
Aceste măsuri ar trebui confirmate și modificate în ceea ce privește costurile controalelor efectuate de autoritățile competente din statele membre.
(11)
Prin urmare, Decizia 2008/388/CE ar trebui abrogată și înlocuită.
(12)
Măsurile prevăzute de prezenta decizie sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTA DECIZIE:
Articolul 1
1. Statele membre interzic importurile de ulei de floarea-soarelui, încadrat la codurile NC 1512 11 91 sau 1512199010, originar sau expediat din Ucraina (denumit în continuare ulei de floarea-soarelui), cu excepția cazului în care transportul de ulei de floarea-soarelui este însoțit de un certificat valabil care certifică absența unor niveluri inacceptabile de ulei mineral și rezultatele eșantionării și analizei de detectare a prezenței uleiului mineral.
2. Certificatul prevăzut la alineatul (1) este valabil pentru importurile transporturilor de ulei de floarea-soarelui în Comunitate numai dacă eșantionarea și analiza transportului, precum și eliberarea certificatului, au fost efectuate după evaluarea și acceptarea formală de către Comisia Europeană a sistemului de control și certificare instituit de autoritățile din Ucraina.
3. Statele membre vor fi informate cu privire la detaliile sistemului de control și certificare instituit de autoritățile din Ucraina și cu privire la acceptarea formală a acestui sistem de către Comisie prin intermediul Comitetului permanent pentru lanțul alimentar și sănătatea animală.
4. Statele membre iau măsurile adecvate în vederea eșantionării și analizei fiecărui transport de ulei de floarea-soarelui originar sau expediat din Ucraina, însoțit de un certificat valabil, prezentat pentru import, pentru a se asigura că transporturile conțin un nivel de ulei mineral în conformitate cu declarația din certificat.
Statele membre informează Comisia cu privire la orice rezultat nefavorabil prin Sistemul de alertă rapidă pentru alimente și hrana pentru animale. Rezultatele favorabile se raportează Comisiei o dată la trei luni.
5. Statele membre iau măsurile necesare pentru a se asigura că uleiul de floarea-soarelui originar sau expediat din Ucraina care nu este în conformitate cu prevederile prezentei decizii nu este introdus pe piață pentru a fi folosit ca hrană pentru animale sau în alimente.
6. Statele membre se asigură că costurile legate de punerea în aplicare a punctelor 4 și 5 sunt suportate de operatorii responsabili cu importul.
Articolul 2
Decizia 2008/388/CE se abrogă.
Articolul 3
Prezenta decizie se adresează statelor membre.
Adoptată la Bruxelles, 10 iunie 2008.